Wit Kersfeestoer in Europa 2022 - Winskoop Toere
Wit Kersfeestoer in Europa 2022
15 Dec 2022 - 26 Dec 2022
R48,000R41,990 (verwagte prys)
Ons Onvergeetlike Wit Kersfeestoer in Europa
15 – 26 Desember 2022
Dag 1, Donderdag 15 Desember 2022
Ons Wit Kersfeestoer in Europa begin al op die OR Tambo Lughawe waar die opgewonde groep Kersfees toerlede bymekaarkom! ('n Beperkte aantal vlugte vanaf Kaapstad is beskikbaar op aanvraag.) Ons vertrek vanaand na München in Suid-Duitsland. Ons kry etes en drankies tydens al die vlugte.
Dag 2, Vrydag 16 Desember 2022
Ons arriveer op München se lughawe. Hier wag ons luukse Kersfeestoerbus reeds op ons. Hierdie gerieflike bus bly ons s'n tydens ons hele Kersfeestoer.
Ons vertrek van die lughawe af na Nürnberg. Hierdie beroemde stad het 'n eeue-lange, ryke geskiedenis. (Ons gaan môre hier 'n insiggewende stadstoer onderneem.) In Nürnberg is ook die grootste Kersmark in die hele Duitsland. Wat 'n wonderlikheid om te beleef!
Ons slaap vanaand in 'n gerieflike hotel in Nürnberg en ons eet 'n smaaklike driegang-aandete. (Die hotel is in 2017 met die Certificate of Excellence van Tripadvisor bekroon.)
Dag 3, Saterdag 17 Desember 2022
Vanoggend ontmoet ons ons Engelssprekende stadsgids wat ons gaan inlei in die baie interessante geskiedenis van hierdie stad. (Uiteraard sien en hoor ons heelwat van die Tweede Wêreldoorlog, maar hierdie besondere stad het ook in die eeue wat die twintigste eeu voorafgegaan het, 'n belangrike rol in die Duitse geskiedenis gespeel.)
Later ry ons na die plek waar die sg. Nazi Rallies plaasgevind het.
Hierna besoek ons die Kasteel (Nürnberger Burg) – 'n groep versterkte geboue uit die Middeleeue wat oor die Ou Stadgebied uitkyk. Die grootse Kasteel en die ou stadsmure word as een van Europa se formidabelste Middeleeuse fortifikasies beskou.
Na 'n heerlike tyd in Nürnberg, vertrek ons vanmiddag na Bamberg – nog 'n pragtige stad met 'n ryke geskiedenis. Die besondere Ou Stadgebied is 'n UNESCO Wêrelderfenisgebied.
Das Alte Rathaus (ou stadshuis) is op 'n eiland in die Regnitz-rivier gebou!
Die bouwerk aan die pragtige Romaanse Bamberg Katedraal met sy vier torings het reeds in die elfde eeu begin. In hierdie besondere stad het vele strukture vanaf die 11de tot die 19de eeu bewaar gebly. Dit laat 'n onuitwisbare indruk op die vele besoekers daar.
Ons vertrek dan na Bad Mergentheim waar ons vanaand in 'n heerlike vierster hotel slaap. Ons eet saam aandete in die hotel.
Dag 4, Sondag 18 Desember 202
Rothenburg – München
Vanoggend sit ons ons Wit Kersfeestoer in Europa voort. Ons vertrek na die pragstadjie, Rothenburg ob der Tauber, waar ons op die ou stadsmuur kan loop en die gewilde Kersfeeswinkel Kaethe Wohlfahrt kan besoek.
Laatoggend vertrek ons na München, die hoofstad van die staat, Beiere.
Dag 5, Maandag 19 Desember 2022
Vanmiddag ry ons na die Oostenrykse platteland, naby Seefeld. Hier bly ons twee nagte in 'n viersterhotel tussen die berge oor. Ons kuier vanaand gesellig saam oor 'n smaaklike driegang-maaltyd.
Dag 6, Dinsdag 20 Desember 2022
Ons ry vanoggend na die pragtige hoofstad van die Tirool, Innsbruck, waar almal vrye tyd geniet.
Dag 7, Woensdag 21 Desember 2022
Ons ry met ons bus tot naby die die Königssee, vanwaar ons met die geruislose elektriese boot na die eiland St. Bartholomä vaar. Halfpad stop die bootsman en blaas 'n paar note op sy Flügelhorn sodat almal die besondere eggo's van die klank kan hoor.
Dag 8, Donderdag 22 Desember 2022
Ons ontmoet 'n plaaslike boer en sy vriende met vier perdekoetse by Eugendorf. Hulle neem ons dan op 'n onvergeetlike perdekoets rit in die sneeu op die heuwels naby Salzburg!
Daarna bring ons 'n tweede besoek aan Salzburg se Ou Stad. Jy kan nou ook nog die Kersmark, die kasteel op die berg en nog veel meer na hartelus geniet.
Dag 9, Vrydag 23 Desember 2022
Vanmiddag ry ons na Praag waar ons in 'n pragtige viersterhotel oorbly. Ons ontmoet vanmiddag ons plaaslike gids en hy neem ons op 'n baie interessante besigtigingstoer.
Dag 10, Saterdag 24 Desember 2022
Oukersdag in Praag!
Vanoggend besoek ons groep die beroemde Klemetinum-kompleks waar ons saam met hulle gids 'n begeleide toer onderneem. Dit bevat onder andere 'n pragtige Barok pêrel biblioteek – een van die mooistes in Europa.
Dag 11, Sondag 25 Desember 2022
Na ons Kersontbyt en nog bietjie tyd vir inkopies op die Kersmark, vertrek ons vanoggend terug huis toe via Dubai.
Dag 12, Maandag 26 Desember 2022
Ons Wit Kersfeestoer in Europa kom op OR Tambo Lughawe tot 'n einde. En ons weet: so baie mooi herinneringe bly nou verder by ons vir die res van ons lewens!
Ons verwagte toerprys is slegs R41,990.00* pp wat deel.
Enkeltoeslag is R6,000.00 pp.
Die prys sal AL die volgende insluit:
# 'n Ekonomiese klas retoervliegkaartjie van Johannesburg na Dubai en dan na München en terug van Praag oor Dubai na Johannesburg. 'n Beperkte aantal vlugte vanaf Kaapstad is beskikbaar op aanvraag.
# 'n Gedeelte van die lughawe- en brandstofbelasting (Slegs R1,000 pp is nie by die toerprys ingesluit nie)
# Hotel-akkommodasie (bed en ontbytbuffet) in gerieflike dubbelkamers of twin-kamers met en-suite badkamers in luukse drie- en viersterhotelle
die Hofbräuhaus in München sowel as in Bamberg
# 'n Genotvolle folklore-aand met volksmusiek en -danse, en 'n smaaklike driegang maaltyd op Ou Kersaand in Praag
LW: Alle groepsaksies is by ons prys ingesluit.
(LW: Sommige reisversekeringsopsies vereis dat jy dit moet aktiveer binne 24h of 48h
nadat jy jou deposito aan WinskoopToere betaal het. Kontak ons vir meer inligting)
COVID-19 REGULASIES OM VAN KENNIS TE NEEM SOOS BEKEND SEP 2021
(LW. dit kan maklik verander)
Meeste lugrederye vereis ook 'n onlangse (nie ouer as 48h) negatiewe COVID-19 uitslag ten tye van jou vlug.